EVER ส่ง บ.ย่อยร่วมทุน”กลุ่มอาทิตย์ อุไรรัตน์”ขยายธุรกิจโรงพยาบาล
EVER ส่ง บ.ย่อยร่วมทุน"กลุ่มอาทิตย์ อุไรรัตน์"ขยายธุรกิจโรงพยาบาล
15 พ.ค. 2558

บริษัท เอเวอร์แลนด์ จำกัด (มหาชน) หรือ EVER เปิดเผยว่า ที่ประชุมคณะกรรมการบริษัทมีมติอนุมัติให้ บริษัท มายฮอสพิทอล จำกัด(MY HOSPITAL)  ซึ่งเป็นบริษัทย่อยที่บริษัทถือหุ้นอยู่ร้อยละ 100 เข้าลงนามในสัญญาร่วมลงทุน(Joint Venture Agreement )ในบริษัท อาร์เอสยู อินเตอร์เนชั่นแนล ฮอสพิทอล จำกัด (RIH)โดยเข้าถือหุ้นร่วมกับผู้ถือหุ้นอีก 2 กลุ่มคือ กลุ่มของดร.อาทิตย์ อุไรรัตน์ และกลุ่มของนายรอย อิศราพร ชุตาภา
โดย MY HOSPITAL จะเข้าถือหุ้นในสัดส่วนรายละร้อยละ 30  และ กลุ่มของดร.อาทิตย์ อุไรรัตน์ และกลุ่มของนายรอย อิศราพร ชุตาภา  เข้าถือหุ้นในสัดส่วนร้อยละ 50 และ 20 ของทุนจดทะเบียนของ RIH จำนวน 400 ล้านบาท รวมมูลค่าร่วมทุนส่วนของ MY HOSPITAL คิดเป็นจำนวน 120 ล้านบาท
สำหรับวัตถุประสงค์ของการร่วมทุน RIH เป็นผู้ดำเนินโครงการธุรกิจโรงพยาบาล โดยเน้นการบริการสุขภาพ มีการพัฒนาและปรับปรุงคุณภาพด้านการรักษาพยาบาลอย่างต่อเนื่อง ทั้งนี้ ภายหลังการเข้าทำรายการในครั้งนี้ จะได้มีการปรับปรุงการทำงานให้มีประสิทธิภาพมากขึ้น โดยที่ MY HOSPITAL ได้ดำเนินการแต่งตั้งนายพิรัช ประดิษฐ์วณิช เข้าเป็นกรรมการ
รวมถึงให้คำปรึกษาและวางแผนงานด้านต่างๆ ไม่ว่าจะเป็นการเตรียมพร้อมด้านบุคลากร การปรับกลยุทธ์ การเพิ่มขอบข่ายในการรักษาพยาบาลเพื่อให้ครอบคลุมบริการด้านการรักษาพยาบาลได้อย่างครบถ้วน  แผนงานด้านการบริหารจัดการด้านต้นทนและค่าใช้จ่ายเพื่อเป็นการเพิ่มประสิทธิภาพมาก และจะส่งผลให้มีกำไรจากการดำเนินงานมากขึ้นกว่าปัจจุบัน
นอกจากนั้น ผลจากการที่ประชาชนส่วนใหญ่สนใจเรื่องสุขภาพมากขึ้น และมีผู้สูงอายุเพิ่มมากขึ้น รวมทั้งการเปิดเสรีประชาคมเศรษฐกิจอาเซียนปี 58 เป็นอีกช่องทางที่จะสามารถขยายฐานการให้บริการรักษาพยาบาลให้มีจำนวนมากขึ้น โดยหากได้มีการปรับปรุงงานทางด้านต่างๆ เพื่อเตรียมความพร้อมสามารรองรับการให้บริการด้านการักษาพยาบาลก็มีส่วนทำให้การดำเนินกิจการเป็นไปตามแผนงานที่กำหนดไว้
พร้อมกันนั้น ที่ประชุมมีมติอนุมัติการเพิ่มทุนจดทะเบียนของบริษัท มายรีสอร์ท โฮลดิ้ง จำกัด ซึ่งเป็นบริษัทย่อยของบริษัท  (ปัจจุบันบริษัท ถือหุ้นร้อยละ 100 ของทุนจดทะเบียน) อีกจำนวน 200,000,000 บาท แบ่งออกเป็นหุ้นสามัญจำนวน 20,000,000 หุ้น มูลค่าที่ตราไว้หุ้นละ 10 บาท จากทุนจดทะเบียนเดิมจำนวน 100,000,000 บาท เป็นทุนจดทะเบียน 300,000,000 บาท แบ่งออกเป็นหุ้นสามัญจำนวน 30,000,000 หุ้น มูลค่าที่ตราไว้หุ้นละ 10 บาท
ทั้งนี้ บริษัท มายรีสอร์ท โฮลดิ้ง จำกัด ได้มีกำหนดประชุมวิสามัญผู้ถือหุ้นครั้งที่ 2/2558 ในวันที่  26 มิถุนายน 2558 เพื่อมีมติอนุมัติให้เพิ่มทุนจดทะเบียนของบริษัท มายรีสอร์ท โฮลดิ้ง จำกัด จำนวน 200,000,000 บาท แบ่งออกเป็นหุ้นสามัญ จำนวน 20,000,000 หุ้น มูลค่าที่ตราไว้หุ้นละ 10 บาท และบริษัทจะเข้าถือหุ้นสามัญเพิ่มทุนตามสัดส่วนการถือหุ้นเดิม จำนวน 20,000,000 หุ้น คิดเป็นเงินลงทุนเพิ่ม 200,000,000 บาท เป็นการลงทุนเพิ่มเติมตามสัดส่วนการถือหุ้นเดิม โดยวัตถุประสงค์ในการเพิ่มทุนครั้งนี้  เพื่อนำเงินที่ได้จากการเพิ่มทุนไปชำระหนี้ให้กับ EVER จำนวน 217,662,500 บาท